[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.5.2008

COM(2008) 320 végleges

2008/0107 (CNS)

Javaslat:

A TANÁCS HATÁROZATA

a tagállamoknak a Nemzetközi Munkaügyi Szervezet 2007. évi halászati munkaügyi egyezményének (188. sz. egyezmény) az Európai Közösség érdekében történő megerősítésére való felhatalmazásáról

(előterjesztő: a Bizottság)

INDOKOLÁS

1. A JAVASLAT HÁTTERE |

A javaslat indokai és célkitűzései A Nemzetközi Munkaügyi Szervezetnek (a továbbiakban: ILO) a halászati ágazatban végzett munkáról szóló 188. sz. egyezményét (a továbbiakban: 188. sz. egyezmény) 2007 júniusában fogadták el a Nemzetközi Munkaügyi Konferencia kilencvenhatodik ülésszakán. A 188. sz. egyezmény elfogadása azt követően vált szükségessé, hogy 2006 februárjában elfogadták az ILO egységes szerkezetbe foglalt tengerészeti munkaügyi egyezményét[1]. A halászati ágazat nem tartozik a tengerészeti munkaügyi egyezmény hatálya alá. 2003-ban a Nemzetközi Munkaügyi Szervezet Hivatala és az ILO háromoldalú tagjai (kormányok, munkaadók és munkavállalók) megkezdték a halászati ágazatra vonatkozó aktualizált és átfogó nemzetközi munkaügyi szabvány kidolgozását, amely világszerte megfelelő védelmet biztosítana a halászati ágazatban dolgozók számára, és amely széles körben megerősítésre kerülne. A 188. sz. egyezmény célja, hogy a halászati ágazat számára meghatározza az alapvető nemzetközi szabványokat. Ennélfogva felülvizsgálja a foglalkoztatás alsó korhatáráról (tengeri halászok) szóló 112. számú egyezményt (1959), a tengeri halászok orvosi vizsgálatáról szóló 113. sz. egyezményt (1959), a tengeri halászok munkaszerződésének pontjairól szóló 114. sz. egyezményt (1959), valamint a személyzet elhelyezéséről (halászhajók) szóló 126. sz. egyezményt (1966); emellett pedig hatálya olyan lényeges kérdésekre is kiterjed, mint a munkahelyi egészség és biztonság, személyzet, pihenőidő, személyzeti jegyzék, repatriálás, toborzás és munkaközvetítés, szociális biztonság, továbbá e rendelkezések betartása és végrehajtása. A 188. sz. egyezményt a halászati ágazatban végzett munkára vonatkozó, 199. sz. ajánlás kíséri, amelyet a Nemzetközi Munkaügyi Konferencia 2007 júniusában fogadott el. A 2007. évi egyezmény végső célja az, hogy a halászati ágazatban egyenlő feltételeket teremtsen és tartson fenn azáltal, hogy a dolgozók számára megfelelő élet- és munkakörülményeket biztosít, valamint világszerte tisztességesebb versenyfeltételeket alakít ki, így javítva a halászati munkaügy területén létező számos egyezmény alacsony megerősítési arányát. Az európai uniós koordináció keretében az EU aktívan részt vett a 188. sz. egyezményre vonatkozó tárgyalásokban és annak véglegesítésében. Az uniós koordináció 2004, 2005 és 2007 során a megbeszélések folyamán nyomon követte az ILO rendelkezései és a közösségi vívmányok közötti egységességet és összeegyeztethetőséget. Ez különösen fontos volt az egyezmény olyan területei tekintetében, amelyek a Közösség kizárólagos hatáskörébe tartoznak: ilyen a szociális biztonsági rendszerek koordinálása, amelyet az EK-Szerződés 42. cikke alapján elfogadott, a szociális biztonsági rendszereknek a Közösségen belül mozgó munkavállalókra és családjukra történő alkalmazásáról szóló, 1971. június 14-i 1408/71/EGK tanácsi rendelet szabályoz. Az 1408/71/EGK rendelet 13. cikke (2) bekezdésének c) pontja és 14b. cikk pontja tengerészekre és halászokra vonatkozó rendelkezéseket határoz meg. A 2003. május 14-i 859/2003/EK rendelet az 1408/71/EGK rendelet alkalmazását kiterjesztette harmadik országok állampolgáraira is. Az említett rendelet meghatározza a harmadik országok állampolgáraira vonatkozó szabályokat, EU-n belüli mozgásuk során számukra is ugyanazokat a szociális biztonsághoz való jogokat biztosítva, mint az Unió állampolgárainak . Az új végrehajtási rendelettervezet elfogadását követően az 1408/71/EGK rendeletet megfelelő időben felváltja a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet. Az ILO szövegében a lobogó szerinti állam és a lakóhely szerinti állam egyaránt felelős, azonban a szociális ellátás különböző területeiért, viszont a közösségi jog szerint az 1408/71/EGK és a 883/2004/EK rendeletnek megfelelően a lobogó szerinti állam szociális biztonsági jogszabályai alkalmazandók. A 2007. évi egyezmény és a szociális biztonsági rendszerek koordinálásáról szóló közösségi jogszabályok közötti esetleges konfliktusok elkerülése érdekében a szövegbe védzáradék került (37. cikk). E záradék hivatott védelmezni a szociális biztonsági rendszerek koordinálásáról szóló közösségi jogszabályokat, és elsőbbséget biztosítani számukra abban az esetben, ha az egyezmény a közösségi szabályoktól eltérő eredményre vezetne. A Bíróságnak a külső hatáskörről szóló joggyakorlatával (AETR-ügy) összhangban a tagállamok közösségi felhatalmazás nélkül saját hatáskörükben nem erősíthetik meg a 2007. évi egyezményt, mivel annak a szociális biztonsági rendszerek koordinációjára vonatkozó rendelkezései a Közösség kizárólagos hatáskörébe tartoznak. Ebben az összefüggésben, valamint a Közösség és a tagállamok közti hatáskör-megosztásnak a Szerződésben meghatározott szabályai betartása érdekében a Bizottság javasolja, hogy a Tanács hatalmazza fel a tagállamokat a 188. sz. egyezménynek a Közösség érdekében történő megerősítésére. |

Általános háttér A 188. sz. egyezmény összhangban áll az ILO feladataival, melyek közé tartozik a halászati ágazatra vonatkozó nemzetközi munkaügyi szabványok kidolgozása a halászati ágazatban dolgozók számára megfelelő munkakörülmények biztosítása céljából. A 188. sz. egyezmény figyelembe veszi, hogy a halászok az ágazat speciális jellegére, munka- és életkörülményeire való tekintettel, különleges védelmet igényelnek. Az egyezmény kilenc különböző részre osztható: I. meghatározás és hatály, II. általános elvek, III. a halászhajók fedélzetén végzett munkára vonatkozó alapvető követelmények, IV. a munkavégzés feltételei, V. szállás és élelmezés, VI. egészségügyi ellátás, egészségvédelem és szociális biztonság, VII. megfelelés és végrehajtás, VIII. az I., II. és III. melléklet végrehajtása, IX. záró rendelkezések. A 188. sz. egyezmény végrehajtásához szükséges, hogy mind a lobogó szerinti, mind a kikötő szerinti államok megfelelési és végrehajtási rendszert hozzanak létre. Az egyezmény emellett záradékot tartalmaz arról, hogy „nincs kedvezőbb elbánás”, így biztosítva, hogy azon államok hajói, amelyek nem erősítették meg az egyezményt, ne részesüljenek kedvezőbb elbánásban az egyezményt megerősítő államok lobogója alatt működő halászhajóknál. A tengerészeti munkaügyi egyezményben érintett számos kérdést szabályoznak közösségi jogszabályok, amelyek a Szerződés 42., 71., 137. és 138. cikkén alapulnak. A 2007. évi egyezmény szövegében szereplő rendelkezések túlnyomó többségét a megosztott hatáskörbe tartozó kérdések teszik ki. A Közösség többek között a munkajog, munkafeltételek, biztonság és egészségvédelem, szállás, valamint a halászhajók építésére és karbantartására vonatkozó biztonsági követelmények területén élt hatáskörével. Az EU harmadik országokkal kötött halászati partnerségi megállapodásai szintén tartalmaznak szociális záradékot, amely hivatkozik az ILO szabványaira. AZ EU tengerpolitikáról szóló kék könyve (Az Európai Unió integrált tengerpolitikája) támogatja a tengerészeti ágazatra vonatkozó nemzetközi munkaügyi egyezmények, így a 188. sz. egyezmény megerősítését és alkalmazását. |

A javaslat által szabályozott terület hatályos rendelkezései A javaslat által szabályozott területen nincsenek hatályos rendelkezések. |

Összhang az Unió többi szakpolitikájával és célkitűzésével Nem alkalmazandó. |

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

Nem releváns |

Szakértői vélemények összegyűjtése és felhasználása |

Nem volt szükség külső szakértők bevonására. |

Hatásvizsgálat Nem releváns. Ennélfogva nem szükséges többféle lehetőséget fontolóra venni. |

3. A JAVASLAT JOGI ELEMEI |

A javasolt intézkedés összefoglalása A 188. sz. egyezmény által érintett területeken meglévő közösségi szabályok alkalmazását fenn kell tartani, és egyértelműen jelezni kell a világ többi országa számára, hogy a Közösség nagy jelentőséget tulajdonít a 188. sz. egyezménynek, valamint a halászok munka- és életkörülményeinek. Más nemzetközi fórumoktól eltérően az ILO működési szabályai nem írják elő a megerősítés előtti hivatalos aláírásra vonatkozó eljárást. Az ILO esetében az aláírást az elfogadáshoz vezető szavazási eljárás helyettesíti, amely egyenértékű az aláírással. Az érintett egyezményt 2007. június 14-én fogadták el szavazással a Nemzetközi Munkaügyi Konferencián, azonban még nem lépett hatályba. Jóllehet az egyezményhez csak államok csatlakozhatnak, a Bizottság az Európai Közösség nevében az európai uniós koordináció keretében szorosan együttműködött az előkészítésben és a tárgyalási folyamatokban. Figyelembe véve az ILO háromoldalú jellegét, a kormányok, valamint a munkaadók és munkavállalók delegációi részt vettek a tárgyalásokon, valamint a 188. sz. egyezmény elfogadásáról szóló szavazáson. A Bizottság azáltal is elősegítette az uniós koordinációt, hogy az Európai Unió elnökségével együttműködve megbeszéléseket szervezett tagállami szakértőkkel, valamint konzultációkat az uniós és nemzetközi szociális partnerek részvételével. A Bizottság aktív megfigyelőként volt jelen. Meg kell jegyezni, hogy az egyezménynek a lehető leghamarabb hatályba kell lépnie. Tekintettel arra a tényre, hogy a Közösség hatásköre a szociális biztonsági rendszerek koordinálása, a tagállamok közösségi felhatalmazás nélkül nem erősíthetik meg az egyezményt. A Bizottság javasolja a Tanácsnak, hogy hatalmazza fel a tagállamokat a 188. sz. egyezmények az Európai Közösség érdekében történő megerősítésére. A javasolt határozat ezért felhatalmazza és ösztönzi a tagállamokat, hogy további késedelem nélkül tegyék meg a megerősítéshez szükséges lépéseket. |

Jogalap Az EK-Szerződés 42. cikke. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ezért nem alkalmazandó. |

Az arányosság elve A javaslat a következő ok(ok) miatt felel meg az arányosság elvének: |

Nem releváns |

Nem releváns |

Az eszközök megválasztása |

Javasolt eszközök: egyéb. |

Más eszközök nem lennének megfelelőek a következő ok(ok) miatt: Nem releváns és nem alkalmazható. |

4. KÖLTSÉGVETÉSI VONZAT |

A javaslat nincs hatással a Közösség költségvetésére. |

5. KIEGÉSZÍTő INFORMÁCIÓK |

A javaslat részletes magyarázata Nem releváns |

2008/0107 (CNS)

Javaslat:

A TANÁCS HATÁROZATA

a tagállamoknak a Nemzetközi Munkaügyi Szervezet 2007. évi halászati munkaügyi egyezményének (188. sz. egyezmény) az Európai Közösség érdekében történő megerősítésére való felhatalmazásáról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 42. cikkére, összefüggésben a Szerződés 300. cikke (2) bekezdése első albekezdésének első mondatával, valamint 300. cikke (3) bekezdésének első albekezdésével,

tekintettel a Bizottság javaslatára[2],

tekintettel az Európai Parlament véleményére[3],

mivel:

(1) A Nemzetközi Munkaügyi Szervezet (a továbbiakban: ILO) a halászati ágazatban végzett munkáról szóló 188. sz. egyezményét (a továbbiakban: egyezmény) 2007. június 14-én fogadták el az ILO Genfben tartott Nemzetközi Munkaügyi Konferenciájának tengerészeti ülésszakán, amelyen az EU összes tagállamának küldöttsége az elfogadás mellett szavazott[4].

(2) Az egyezmény a halászati ágazatban jelentős nemzetközi szintű előrelépést jelent, mivel elősegíti a halászok megfelelő munkakörülményeinek kialakítását és tisztességesebb versenyfeltételeket teremt a halászhajó-tulajdonosok számára, ezért kívánatos, hogy rendelkezéseit a lehető legkorábbi időponttól alkalmazzák.

(3) A Bizottság, a Tanács és az Európai Parlament az Európai Unión belüli és azon kívüli tisztességes munkafeltételek elősegítéséhez való hozzájárulásként ösztönzik az ILO által korszerűnek minősített nemzetközi munkaügyi egyezmények megerősítését[5].

(4) Az ILO alapokmánya 19. cikkének (8) bekezdése kimondja, hogy „bármely egyezménynek vagy ajánlásnak a konferencia által történő elfogadása, vagy bármilyen egyezmény valamely tag általi ratifikálása semmi esetre sem lehet befolyással bármely olyan törvényre, döntésre, szokásra vagy megállapodásra, amely kedvezőbb feltételeket biztosít az érintett munkavállalóknak annál, mint amelyek az egyezményben vagy ajánlásban vannak előírva”.

(5) Az egyezmény egyes rendelkezései a szociális biztonsági rendszerek koordinálásának tekintetében a Közösség kizárólagos hatáskörébe tartoznak.

(6) A Közösség nem erősítheti meg az egyezményt, mivel annak részes felei kizárólag államok lehetnek.

(7) A Tanácsnak ezért a Szerződés 42. cikke alapján fel kell hatalmaznia a tagállamokat – melyeket kötnek a szociális biztonsági rendszerek koordinálásáról szóló közösségi szabályok –, hogy a Közösség érdekében, az e határozatban foglalt feltételeknek megfelelően erősítsék meg az egyezményt,

A KÖVETKEZŐKÉPPEN HATÁROZOTT:

1. cikk

A tagállamok felhatalmazást kapnak az ILO 2007. június 14-én elfogadott, 2007. évi halászati munkaügyi egyezményének – a Közösség hatáskörébe tartozó részek tekintetében történő – megerősítésére.

2. cikk

A tagállamok igyekeznek megtenni azokat a lépéseket, amelyek az egyezményt megerősítő okiratok minél hamarabbi, lehetőleg 2012. december 31-ig a Nemzetközi Munkaügyi Hivatal főigazgatójánál történő letétbe helyezéséhez szükségesek. A Tanács 2012 januárjáig felülvizsgálja a megerősítés folyamatának előrehaladását.

3. cikk

E határozat címzettjei az Európai Közösséget létrehozó szerződéssel összhangban a tagállamok.

Kelt Brüsszelben,

a Tanács nevében

az elnök

[1] A Tanács a 2007. június 7-i 2007/431/EK határozattal (HL L 161., 2007.6.22., 63. o.) felhatalmazta a tagállamokat, hogy erősítsék meg a tengerészeti munkaügyi egyezményt.

[2] HL C […]., […].,[…]. o.

[3] HL C […], […], […] o.

[4] ILO, Nemzetközi Munkaügyi Konferencia, Ideiglenes jegyzőkönyv, 96. ülésszak, Genf, 2007., 12. és 25. sz.

[5] COM(2006) 249 végleges és SEC(2006) 643. A Tanács 2006. november 30-i és december 1-jei következtetései, 2767. ülés; Az Európai Parlament 2007. május 23-i állásfoglalása a mindenki számára elérhető tisztességes munka előmozdításáról.